**Hartmut Schade** (s. 13. marraskuuta 1954 Radeberg, Saksan demokraattinen tasavalta) on saksalainen entinen jalkapalloilija ja jalkapallovalmentaja. Hän edusti koko pääsarjauransa ajan Dynamo Dresdeniä, minkä lisäksi hän pelasi 31 ottelua DDR:n maajoukkueessa. Schade voitti urallaan olympiakultaa ja neljä maansa mestaruutta.

Pelaajauransa jälkeen Schade on toiminut Dynamo Dresdenin päävalmentajana sekä TSV 1860 Münchenin kakkosjoukkueen valmentajana.

Ura
---

### Pelaajaura

Schade aloitti jalkapallon vuonna 1964 BSG Robotron Radebergissa, jossa hän pelasi ensimmäiset viisi kautta. Vuonna 1969 Schade siirtyi Dynamo Dresdenin juniorijoukkueisiin, joista hänet nostettiin edustusjoukkueeseen virallisesti heinäkuussa 1973. Jo tätä ennen Schade oli edustanut Dynamoa yhdessä ottelussa kaudella 1972–1973. Tällä kaudella Dynamo voitti kotimaassaan myös DDR-Oberligan mestaruuden. Heti ensimmäisessä Euroopan cupin ottelussa kaudella 1973–1974 Schade onnistui maalinteossa Juventusta vastaan. Kauden eurocup-ottelut päättyivät seuralta kuitenkin jo seuraavalla kierroksella tappioon Bayern Müncheniä vastaan.

Seuraavina kausina seura ei onnistunut voittamaan Oberliga-mestaruutta, mutta kaudella 1975–1976 Dynamo palasi voittajaksi. Myös seuraavana vuonna Dynamo voitti Oberligan mestaruuden, jonka lisäksi seura voitti cup-mestaruuden. Viimeisen DDR:n mestaruuden Schade voitti vuonna 1978, jolloin seura oli lähellä tupla-mestaruutta. Cupin loppuottelussa Dynamo hävisi 1. FC Magdeburgille maalein 1–0. Kauden aikana Schade joutui olemaan vain yhdestä ottelusta sivussa.

Vuoden 1978 jälkeen vain Berliner FC Dynamo onnistui voittamaan maan mestaruuksia. Neljä kertaa Schaden loppu-uran aikana Dynamo onnistui kuitenkin voittamaan hopeaa. Cup-otteluissa Dynamon menestys oli kuitenkin parempaa. Vuoden 1982 cup-finaalissa seura kohtasi BFC Dynamon. Jatkoajan jälkeen ottelu oli tilanteessa, mutta Dynamo Dresden voitti rangaistuspotkukilpailun. Schade pelasi myös koko ottelun. Hän pääsi viimeisen kerran cupin loppuotteluun kaksi vuotta myöhemmin, jolloin joukkue sai taas vastaansa BFC Dynamon. Tällöin ottelu päättyi Dresdenin 2–1-voittoon, mutta Schade tuli kentälle vasta 84. minuutilla. Kauden päätteeksi hän lopetti pääsarjauransa.

### Maajoukkueura

DDR:n maajoukkue vuonna 1975. Schade kuvassa kolmas vasemmalta.
Schade edusti maan juniorimaajoukkueita useissa ikäluokissa. Alle 18-vuotiaiden maajoukkueessa hän pelasi 26 ottelua ja teki 6 maalia. Alle 21-vuotiaiden joukkuetta Schade edusti kuusi kertaa ja teki yhden maalin. Vuonna 1973 hän johdatti maansa alle 18-vuotiaiden EM-kisojen loppuotteluun, jossa DDR hävisi Englannille. DDR:n maajoukkueessa Schade debytoi vuonna 1975 ottelussa Ranskaa vastaan. Hän pelasi joukkueessa kuusi olympiakarsinta- ja olympiapeliä. Vuoden 1976 olympialaisissa Schade pelasi neljä ottelua. Kisojen ainoan maalinsa hän teki loppuottelussa Puolaa vastaan. Loppuottelu päättyi DDR:n 3–1-voittoon. Schade lopetti maajoukkueessa vuonna 1980 ottelussa Espanjaa vastaan. Kaiken kaikkiaan hän edusti maata 31 kertaa ja onnistui maalinteossa viisi kertaa.

### Valmennusura

Schade aloitti valmentamisen heti uransa loputtua vuonna 1984. Aluksi hän toimi Dynamon juniorijoukkueiden valmentajana, mutta nousi vuonna 1990 apuvalmentajaksi yhden kauden ajaksi. Päävalmentajana toimi tuolloin Reinhard Häfner. Kaudeksi 1996–1997 Schade palasi Dresdenin apuvalmentajaksi Udo Schmuckin toimiessa päävalmentajana. Koska toiveet sarjanoususta Regionalligasta ylöspäin olivat mennyttä jo kahdeksan kierroksen jälkeen, jouduttiin Schmuck irtisanomaan ja Schade nousi päävalmentajaksi. Kausi päättyi seitsemänteen sijaan ja Schade aloitti joukkueen täydellisen nuorentamisen. Hän ei ehtinyt valmentaa seuraa kauden 1997–1998 loppuun asti, sillä Werner Voigt hankittiin päävalmentajaksi huhtikuussa 1998. Tämän jälkeen Schade siirtyi vuonna TSV 1860 Münchenin juniorijoukkueiden valmentaksi, joista hänet nostettiin yhden kauden jälkeen seuran kakkosjoukkueen päävalmentajaksi. Maaliskuussa 2001 Schade irtisanottiin valmentajan tehtävistä.

Saavutukset
-----------

* DDR:n mestaruus: 1973, 1976, 1977 ja 1978
* DDR:n cup-mestaruus: 1977, 1982, 1984
* Olympiakultaa: 1976

Yksityiselämä
-------------

Vuosina 1992–1996 Schade toimi kiinteistöyrityksen johtajana. Vuodesta 2002 lähtien hän on toiminut itsenäisenä pelaajakonsulttina eräälle pelaajanvälitysfirmalle. Schadella on kaksi lasta ja hän on naimisissa.

Lähteet
-------

1. 1 2  Hartmut Schade Sports-Reference.  Arkistoitu 14.12.2012. Viitattu 22.12.2010. (englanniksi)
2. 1 2 3 4  Leske, Hans: *Enzyklopädie des DDR-Fussballs*, s. 426. Göttingen: Verlag die Werkstatt, 2007. ISBN 978-3-89533-556-3. (saksaksi)
3. ↑  Hartmut Schade  21.12.2010. weltfussball. Viitattu 21.12.2010. (saksaksi)
4. ↑  Mastrogiannopoulos, Alexander: East Germany 1972/73 rsssf. Viitattu 22.12.2010. (englanniksi)
5. ↑  Zea, Antonio & Haisma, Marcel: European Champions' Cup 1973-74 - Details rsssf. Viitattu 21.12.2010. (englanniksi)
6. ↑  Mastrogiannopoulos, Alexander: East Germany 1975/76 rsssf. Viitattu 21.12.2010. (englanniksi)
7. 1 2 3 4 5 6  Geisler, Sven & Schwarz, Jürgen: *Dynamo Dresden: Legenden. Schicksale. Geschichten*, s. 99. Dresden: Sächsische Zeitung, 2008. ISBN 978-3-938325-48-3. (saksaksi)
8. ↑  Mastrogiannopoulos, Alexander: East Germany 1977/78 rsssf. Viitattu 21.12.2010. (englanniksi)
9. ↑  Men: East Germany: Championship sports123. Viitattu 22.12.2010. (englanniksi)
10. ↑  Arotaritei, Sorin: East Germany - Cup Finals - Full Data rsssf. Viitattu 22.12.2010. (englanniksi)
11. 1 2  Spielerinfo Ha. Schade Saksan jalkapalloliitto. Viitattu 21.12.2010. (saksaksi)
12. ↑  Die Neunziger: Bundesliga und 3.Liga Dynamo Dresden.  Arkistoitu 9.11.2010. Viitattu 22.12.2010. (saksaksi)
13. ↑  Schade bei 1860 entlassen  3.4.2001. Dynamo Dresden. Viitattu 21.12.2010. (saksaksi)[vanhentunut linkki]


|  |  |  |
| --- | --- | --- |
| Edeltäjä:**Udo Schmuck** | **Dynamo Dresdenin päävalmentaja**9/1996–3/1998 | Seuraaja:**Werner Voigt** |